b'\n_START_ARTICLE_\nMotocikl\xc5\xb3 sportas\n_START_PARAGRAPH_\nMotocikl\xc5\xb3 sportas \xe2\x80\x93 technin\xc4\x97 sporto \xc5\xa1aka, greitasis va\xc5\xbeiavimas sportiniais ir keturra\xc4\x8diais motociklais.\n_START_SECTION_\nIstorija\n_START_PARAGRAPH_\nPirmosios motocikl\xc5\xb3 lenktyn\xc4\x97s surengtos 1897 m. Pranc\xc5\xabzijoje, pirmosios \xc5\xbeiedin\xc4\x97s plento ir treko \xe2\x80\x93 1907 m., motocikl\xc5\xb3 daugiakov\xc4\x97s \xe2\x80\x93 1913 m. Did\xc5\xbeiojoje Britanijoje. 1904 m. \xc4\xafkurta Tarptautin\xc4\x97 motocikl\xc5\xb3 sporto federacija (pranc. F\xc3\xa9d\xc3\xa9ration Internationale de Motocyclisme, FIM). Nuo 1938 m. rengiami Europos, nuo 1949 m. \xe2\x80\x93 pasaulio motocikl\xc5\xb3 sporto \xc4\x8dempionatai.\n_START_SECTION_\nLietuvoje\n_START_PARAGRAPH_\nLietuvoje motocikl\xc5\xb3 sportas atsirado po Pirmojo pasaulinio karo. 1927 m. surengtos pirmosios motocikl\xc5\xb3 lenktyn\xc4\x97s. 1928 m. \xc4\xafsteigtas Lietuvos motociklinink\xc5\xb3 klubas. Nuo 1931 m. buvo rengiamos daugiadien\xc4\x97s lenktyn\xc4\x97s \xe2\x80\x9eAplink Lietuv\xc4\x85\xe2\x80\x9c. J\xc5\xb3 iniciatoriai buvo Steponas Darius, Pranas Hiksa ir kiti. 1940 m. \xc4\xafvyko pirmasis Lietuvos \xc4\x8dempionatas, Kaune \xc4\xafkurtas motocikl\xc5\xb3 sporto klubas._NEWLINE_Nuo 1946 m. Lietuvos sportininkai dalyvavo TSRS motocikl\xc5\xb3 sporto \xc4\x8dempionatuose, nuo 1961 m. \xe2\x80\x93 TSRS taut\xc5\xb3 spartakiadose. Nuo 1950 m. kasmet rengiamos Lietuvos kroso var\xc5\xbeybos. 1960 m. \xc4\xafkurta Lietuvos motocikl\xc5\xb3 sporto federacija (LMSF). 1961\xe2\x80\x931965 m. ir nuo 1976 m. Ka\xc4\x8dergin\xc4\x97je Nemuno \xc5\xbeiede buvo rengiamos TSRS motocikl\xc5\xb3 \xc5\xbeiedin\xc4\x97s plento lenktyn\xc4\x97s._NEWLINE_1991 m. LMSF priimta \xc4\xaf FIM. 2006 m. \xc4\xafkurta Nacionalin\xc4\x97 motocikl\xc5\xb3 sporto federacija (NMSF). 2009 m. motocikl\xc5\xb3 sporto grup\xc4\x97s veik\xc4\x97 Vilniuje, Kaune, Panev\xc4\x97\xc5\xbeyje, \xc5\xa0iauliuose, Klaip\xc4\x97doje ir Anyk\xc5\xa1\xc4\x8diuose, motocikl\xc5\xb3 sport\xc4\x85 kultivavo daugiau kaip 200 sportinink\xc5\xb3.'